《冬夜梦子绍兄》
明代·唐文凤

天空星月高，城迥笳鼓咽。夜长苦多寒，微灯翳明灭。

覆衾未及暖，睡眼已交睫。悠扬竟何之，恍遇远游客。

惊怪会面稀，胡为久离别。傥非兄弟亲，安得魂梦接。

干戈今未休，杀戮那可说。原野日积尸，江波日流血。

南游触蛮烟，北走犯燕雪。涉水多蛟龙，投荒足妖孽。

毛发侵风霜，肌肤战寒热。危颠命弗顾，奔走骨欲折。

嗟嗟困羁孤，何由保明哲。功名既难成，岁月如电掣。

荣华梦蚁国，富贵探虎穴。致身亦已愚，秉志何更拙。

故山岂不佳，尚有扬雄宅。家声幸未坠，犹宜守清白。

弟也百无为，林泉托跛躄。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。